title: Recueil général et complet des fabliaux des 13e et 14e siècles/De la Dent
text: # Recueil général et complet des fabliaux des 13e et 14e siècles/De la Dent
  
  ### xii DE LA DENT.
  
  ﻿Por le siècle, qui si bestorne L i siècles est si bestornez,
  
  Que je sui trop pis atornez
  
  Por le siècle, qui si bestorne
  
  Que toute valor se retorne
  
  Et se recule, vaine et quasse.
  
  Comme limeçon en sa chasse.
  
  Or ne me sais mès comment vivre
  
  Qui des bones gens sui delivre,
  
  Qui me soloient maintenir ; Si ne me sais mès contenir,
  
  Et, se j’en mon païs sejor,
  
  L’en me dira mes chascun jor.
  
  Se j’ai soufrete ne destrèce.
  
  Que ce sera par ma perèce.
  
  Se je vois au tornoiement.
  
  On œuvre plus vilainement
  
  C’on ne soloit des .XIII. pars ; Quar les veaus si sont liépars.
  
  Et les chievres si sont lions.
  
  Malement est baillis li bons
  
  Qu’il estuet en lor manaie estre,
  
  Quar li plus fort en sont li mestre,
  
  Et li aver sont Alixandre.
  
  Il n’est ne pie ne calandre
  
  Qui me séust pas gosillier
  
  Ce qui me fet si merveillier,
  
  L’en me dit que chevalerie
  
  Est amendée en Normendie,
  
  Mes maie honte ait qui le cuide ;
  
  Bien croi que terre i est plus vuide
  
  De grant contens que ne soloit ;
  
  Chascuns l’autre fouler voloit,
  
  Dont l’un est mort, l’autre envielliz.
  
  Si est li siècles tressailliz
  
  Por la mort qui trestout desvoie ;
  
  Mès par Dieu je me gageroie
  
  Un denier d’argent ou d’archal,
  
  Se Bertran et le Mareschal,
  
  Els et Robert Malet vesquissent,
  
  Et le chamberlanc, qu’il féissent
  
  Encore miex en Normendie
  
  Que cels ne font qui sont en vie,
  
  Qu’il savoient plus biau doner,
  
  Et le lor miex abandoner
  
  Aus dames et aus chevaliers
  
  Qui savoient bien les aliers
  
  Qu’il apent à chevalerie ;
  
  Trop fesoient miex cortoisie
  
  À toute gent lonc ce que erent.
  
  Menesterels molt recomperent
  
  De ce que ne vivent encore ;
  
  Quar ces mauvès qui vivent ore,
  
  Donassent encor maugré lor :
  
  Quar trop par fust grant deshonor
  
  Se ces preudes hommes donaissent,
  
  Et cil des iex les esgardaissent ;
  
  Véoir doner sanz doner rien,
  
  Tost se descouvrist lor merrien :
  
  Quar l’en voit bien, ce est la somme,
  
  Quant mauves est delez preudomme.
  
  Que c’est molt diverse partie.
  
  ﻿Il ot un fèvre en Normendie
  
  Qui trop bel arrachoit les denz :
  
  En la bouche au vilain dedenz
  
  Metoit .I. laz trop soutilment,
  
  Et prenoit la dent trop forment,
  
  Puis fesoit le vilain bessier
  
  Por entor l’enclume lier
  
  Le laz qui li tient à la joe.
  
  Ne péust pas .I. oef d’aloe
  
  Estre entre l’enclume et la cane,
  
  Et quant li fevres se rassane
  
  Aus tenailles et au martel,
  
  Si chaufe son fer bien et bel,
  
  Et soufle et buffe et se regarde ;
  
  Et celui ne se done garde
  
  Qui à l’enclume est atachiez,
  
  Quar le fevre qui l’a laciez.
  
  Ne fet samblant de nule rien,
  
  Ainz chaufe son fer bel et bien.
  
  Quant s’esporduite est bien chaufée,
  
  Et bien boillant et embrasée,
  
  Si porte son fer sor l’enclume,
  
  Qui tout estincele et escume,
  
  Et cil sache à soi son visage ;
  
  Si demeure la dent en gage, Et cil porte toz jors son fer.
  
  « Toz les vis déables d’enfer
  
  Vous apristrent or denz à trère »,
  
  Fet celui, qui ne set que fère,
  
  Ainz est esbahis de péur,
  
  Qu’il n’est mie bien aséur,
  
  Quant il méismes si briefment
  
  Esrache maugré sien sa dent.
  
  ﻿Autressi maugré lor donoient
  
  Cil aver, quant il esgardoient
  
  Que Malet toute jor donoit,
  
  Que le fer el feu si tenoit
  
  Chaut de valor et alumez,
  
  Que tuit fussent ars et brullez
  
  Cels qui près de li se tenissent.
  
  S’à son chaut fer ne guenchéissent ;
  
  Quar preudom ne puet miex uller
  
  À mauvès les grenons nuller
  
  Ne plus cointement les denz trère.
  
  Que par bonté entor lui fère.
  
  Preudom tient toz jors l’espreduite
  
  Et si chaufée et si conduite.
  
  Que Honte art et Honor alume
  
  Toz cels qui sont près de s’enclume.
  
  Covient lors querre si se traient
  
  Ou qu’il devisent ou qu’il traient,
  
  Et s’aucuns le preudomme esloingne
  
  Por la paor que il ne doingne,
  
  Sachiez bien que trop li meschiet.
  
  Puis qu’il gandist c’onor li chiet ;
  
  Mès l’onor au preudom demeure
  
  Comme la dent en icele eure
  
  Fist au fèvre com je vous di,
  
  Quant cil por son chaut fer gandi,
  
  Por qoi il a sa dent perdue,
  
  Qui demora au laz pendue.
  
  Savez-vous qui j’apel le laz ?
  
  Sens et cortoisie et solaz ;
  
  Quar sens lace et lie la gent,
  
  Sens est le laz et bel et gent
  
  Qui prent honor et lie et lace,
  
  Et les mauves les denz arrache.
  
  ﻿Archevesques si mande et prie
  
  Aus Escuiers de Normandie
  
  Et aus plus riches damoisiaus,
  
  Quels qu’il soient, viex ou noviaus,
  
  Por l’amor Dieu, que s’entremetent
  
  Que le fer tantost el feu metent.
  
  Et que le laz n’oublient mie
  
  De sens qui la gent lace et lie ;
  
  Ne le martel de la proesce.
  
  Ne l’espreduite de larguece.
  
  Mès il ont molt poi d’examplère
  
  Por bien aprendre denz à trère,
  
  Certes je ne sai en quel lieu.
  
  Mès or lor soviengne por Dieu
  
  Du bon aprentis du Nuef-borc ;
  
  Bien lor en membre je sitor,
  
  Et du jemble au fer de molin,
  
  Dont le vimon est au declin,
  
  Et je lo bien que lor soviengne,
  
  Et que chascuns si se contiegne
  
  Que valor soit avant boutée,
  
  Qui, vaine et quasse, est reculée
  
  Comme en sa chasse limeçon.
  
  Et que il metent contençon
  
  Qu’il s’atornent en tel manière
  
  Qu’il retornent trestuit arrière
  
  Cest siècle, qui est bestornez.
  
  Qu’arrière soit desbestornez,
  
  Si qu’autressi atornez soie
  
  Comme atornez estre soloie. ﻿Por le siècle, qui si bestorne
  
  